Swak rand keer dat Bulle vir Lood kan behou | Netwerk24
Deur Cobus Claassen 25 April 2019 13:10
Die Sale Sharks het Woensdag bevestig dat De Jager, wat vroeër die seisoen die Bulle in die Superreeks aangevoer het, ’n kontrak van drie jaar met dié klub in Manchester, Engeland, gesluit het.
Lood de Jager is verlore vir die Bulle. Foto: Gallo Images
Hy is die eerste van die Bulle se senior Bokke om aan te kondig hy kies koers oorsee.
Dit kom nadat dit onlangs aan die lig gekom het dat die Franse klub Montpellier die Bok-losskakel Handré Pollard met ’n reuse-vergoedingspakket van sowat R20 miljoen per seisoen wil lok.
Die 26-jarige De Jager sal voor die begin van die Engelse Premierliga se 2019-’20-seisoen of ná afloop van die Wêreldbeker-toernooi (sou hy gekies word) by die Sharks aanmeld.
Meyer sê dit is ’n gevoelige slag vir die Bulle.
“Dit is jammer ons kon Lood nie oorreed om aan te bly nie. Ons het werklik ons bes probeer.
“Daar is vanjaar so ’n sterk en gebalanseerde span by Loftus met Springbokke soos Jesse Kriel, Handré Pollard, twee goeie skrumskakels (Ivan van Zyl en Embrose Papier), Duane Vermeulen, RG Snyman, Lood, Schalk Brits, Trevor Nyakane en Lizo Gqoboka.
“Ons sou so graag die groep vir nog ’n seisoen bymekaar wou hou, want daar is geen twyfel dat die span in die afsienbare toekoms groot welslae sou kon behaal nie.”
Steve Diamond, die Sharks se direkteur van rugby, is in sy noppies met dié kopie.
“Lood is van wêreldgehalte in die lynstane en hy het baie ervaring op die hoogste vlak. Hy bied ons ook ’n groot fisieke teenwoordigheid op die veld,” sê Diamond in ’n verklaring.
Meyer sê intussen Pollard het, volgens die Bulle se kennis, nog nie ’n kontrak met Montpellier onderteken nie.
Hy lei die Bulle Saterdag op Nuweland teen die Stormers in die Superreeks.
“Soos met Lood, doen ons alles wat ons kan met Handré. “Maar ons is terselfdertyd bewus van wat op die tafel is (Montpellier se aanbod).
“Ons probeer om ons spelers te laat inkoop in die vooruitsig om deel te wees van die Bulle se opwaartse fase. Die swak rand maak dit egter bitter moeilik.”
Daar word verneem dat nog ’n Springbok-slot van die Bulle, RG Snyman, ook eersdaags by Loftus sal kennis gee dat hy op pad is Japan toe.
Meer oor: Bokke | Lood De Jager | Toetsrugby | Springbokke | Bulle | Superrugby | Sale Sharks
Pote: Bulle leef nie in die verlede
Só het Bulle bestendigheid gekweek